Dôvodová správa

Všeobecná časť

Nariadením vlády SR o minimálnom množstve pohonných látok vyrobených z obnoviteľných zdrojov energie v motorových benzínoch a motorovej nafte uvádzaných na trh Slovenskej republiky sa na základe povinnosti Slovenskej republiky ako členskej krajiny EÚ implementuje do právneho poriadku Slovenskej republiky smernica Európskeho parlamentu a Rady 2003/30/ES zo dňa 08.05.2003 o podpore používania biopalív alebo iných obnoviteľných palív v doprave. Dôvodom predloženia návrhu nariadenia vlády je tiež plnenie úlohy B.1. z uznesenia vlády SR č. 1022 z 21.12.2005 k národnému programu rozvoja biopalív.  

Návrh nariadenia vlády sa predkladá aj na základe Odôvodneného stanoviska   Komisie európskych spoločenstiev pre porušenie čl. 226 Zmluvy o založení ES z dôvodu neoznámenia opatrení na transpozíciu smernice 2003/30/ES (článok 7) do právneho poriadku Slovenskej republiky.

Pri realizácii schváleného programu biopalív sa pre jeho „naštartovanie“ od r. 2006 neuvažuje s podporou štátu. Dôsledky  realizácie národných indikatívnych cieľov budú premietnuté do ceny finálneho motorového paliva. Z uvedeného dôvodu nariadenie vlády nebude mať vplyv na štátny rozpočet, ani na rozpočty obcí alebo vyšších územných celkov.

Výroba a používanie biopalív sú spojené so vznikom úžitkov a efektov, predovšetkým v oblasti zlepšovania kvality ovzdušia, ďalej s podporou využívania obnoviteľných zdrojov energie a v dlhodobom horizonte aj so zabezpečenosťou dodávok palív. Využitie biopalív ako náhrady časti motorových palív biozložkami možno charakterizovať aj ako príspevok k plneniu záväzkov vo vzťahu ku klimatickým zmenám podľa Kjótskeho protokolu a zároveň plnenie výzvy na zníženie závislosti na importovanej energii – rope. V neposlednom rade program biopalív výrazne prispeje k rozvoju vidieka a sektoru poľnohospodárstva v súlade s vládou schválenou Koncepciou využitia poľnohospodárskej a lesníckej biomasy na energetické účely.

	Ministerstvo financií SR vzalo na vedomie, že návrh nariadenia vlády nebude mať vplyv na štátny rozpočet, rozpočty obcí a vyšších územných celkov. 

Návrh nariadenia vlády je v súlade s Ústavou Slovenskej republiky, so zákonmi SR a medzinárodnými zmluvami, ktorými je Slovenská republika viazaná.

	Návrh nariadenia vlády sa predkladá na rokovanie vlády bez rozporov.

DOLOŽKA  ZLUČITEĽNOSTI

k návrhu nariadenia vlády Slovenskej republiky

1.	Predkladateľ právneho predpisu: Ministerstvo hospodárstva Slovenskej republiky

2.	Názov návrhu právneho predpisu: 
Nariadenie vlády Slovenskej republiky o minimálnom množstve pohonných látok vyrobených z obnoviteľných zdrojov energie v motorových benzínoch a motorovej nafte uvádzaných na trh Slovenskej republiky

3.	Problematika návrhu právneho predpisu:

a)	je upravená v práve Európskych spoločenstiev

Primárne právo:
Zmluva o založení Európskeho spoločenstva, hlava XIX Životné prostredie, najmä článok 175 ods.1.

Sekundárne právo:
Smernica Európskeho parlamentu a Rady 2003/30/ES z 8.5.2003 o podpore používania biopalív alebo iných obnoviteľných palív v doprave.

b)	nie je upravená v práve Európskej únie,

c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4.	Záväzky Slovenskej republiky vo vzťahu k Európskym spoločenstvám a Európskej únii:
a) Pre Slovenskú republiku v predmetnej oblasti nevyplývajú zo Zmluvy o pristúpení Slovenskej republiky k Európskej únii žiadne záväzky.
b) Z uvedenej zmluvy nevyplývajú pre Slovenskú republiku v predmetnej oblasti žiadne prechodné obdobia.
c) lehota na prebratie smernice 31.12.2004 
d) voči Slovenskej republike bolo začaté konanie pre porušenie Zmluvy o založení európskych spoločenstiev podľa čl.226 – priestupok č. 2005/0239

5.	Stupeň zlučiteľnosti návrhu nariadenia vlády s právom Európskych spoločenstiev:
úplný

6.	Gestor (spolupracujúce rezorty):
Ministerstvo hospodárstva SR
v spolupráci s Ministerstvom pôdohospodárstva SR a Ministerstvom životného prostredia SR.

Osobitná časť

K § 1
Ustanovenie vymedzuje predmet právnej úpravy v zmysle smernice 2003/30/ES tak, že sa ustanovuje minimálne množstvo pohonných látok, ktoré sú vyrobené z obnoviteľných zdrojov energie a používajú sa na dopravné účely a pridávajú sa do tradičných pohonných látok, t. j. do benzínov a nafty. Nariadenie sa nevzťahuje na motorový benzín a motorovú naftu, ktoré sú určené na núdzové zásoby a štátne hmotné rezervy počas doby naskladňovania a skladovania, ako to vyplýva z osobitných predpisov.

K § 2
Navrhujú sa definície základných pojmov používaných v smernici. Základné členenie pohonných látok vyrobených z obnoviteľných zdrojov energie a používaných na dopravné účely je na biopalivá a iné obnoviteľné palivá.

K § 3
Ustanovuje sa povinnosť výrobcu a predajcu pohonných látok vyrobených z obnoviteľných zdrojov uvádzať ich na trh ako čisté podľa kvalitatívnych požiadaviek uvedených v prílohe nariadenia alebo ako zmesi benzínu alebo nafty s biopalivami alebo inými obnoviteľnými palivami podľa kvalitatívnych požiadaviek uvedených v prílohe nariadenia alebo ako kvapaliny vyrobené z bioetyltercbutyléteru alebo biometyltercbutyléteru. Výrobcovia, ktorí vyrábajú pohonné látky z obnoviteľných zdrojov energie ako zmesi motorovej nafty a biopaliva s koncentráciou nad 5 objemových %, sú povinní sledovať vplyv týchto palív na fungovanie motorov vo vozidlách a na emisie takých vozidiel, ktoré ešte nie sú prispôsobené na použitie prísad biopalív do motorovej nafty. O tomto vplyve sú povinní informovať Ministerstvo hospodárstva SR. Ak sú takéto palivá dovážané zo štátov, ktoré nie sú v Európskej únii alebo nepatria do Európskeho hospodárskeho priestoru, namiesto výrobcu má takúto povinnosť predajca. Ministerstvo hospodárstva SR v spolupráci s Ministerstvom životného prostredia SR na základe získaných informácií a zhodnotenia vplyvu takýchto pohonných látok môžu v odôvodnených prípadoch prijať opatrenia, aby sa dosiahla zhoda použitia týchto pohonných látok s osobitnými predpismi, najmä s predpismi na ochranu životného prostredia. Ministerstvo hospodárstva SR je tiež povinné zabezpečiť informovanie verejnosti o dostupnosti biopalív na dopravné účely.
Ustanovuje sa tiež povinnosť predajcov viditeľne označiť odberné miesto takýchto pohonných látok príslušným nápisom.

K § 4
	Ministerstvo hospodárstva SR v spolupráci s príslušnými orgánmi štátnej správy, napr. s Ministerstvom životného prostredia SR, Ministerstvom dopravy, pôšt a telekomunikácií SR, Ministerstvom pôdohospodárstva SR, Úradom pre normalizáciu, metrológiu a skúšobníctvo SR je povinné každoročne vypracovať správu o používaní pohonných látok vyrobených z obnoviteľných zdrojov energie a do 1. júla nasledujúceho roku ju zaslať Európskej komisii. Výrobcovia a predajcovia sú po uplynutí každého kalendárneho štvrťroku Ministerstvu hospodárstva SR predkladať písomnú informáciu o druhu a množstve všetkých pohonných látok a pohonných látok vyrobených z obnoviteľných zdrojov energie, ktoré uvádzajú na trh. 

K § 5
V ustanovení sa pre jednotlivé roky určujú príslušné referenčné hodnoty biopalív alebo iných obnoviteľných palív vypočítané z energetického obsahu celkového množstva motorových benzínov a motorovej nafty. Aj keď je referenčná hodnota od nadobudnutia účinnosti zákona do 31. 12. 2006 rovnaká ako od 1. 1. 2007 do 31. 12. 2009, ustanovenie je rozdelené z dôvodu, že v správe za rok 2005 Ministerstvo hospodárstva SR je povinné oznámiť Európskej komisii základnú referenčnú hodnotu určenú do 31. 12. 2006. 

K § 6
	Nariadením vlády sa preberá právny akt Európskych spoločenstiev, ktorý je uvedený   v prílohe č. 2. Je to smernica Európskeho parlamentu a Rady 2003/30/ES, ktorá sa transponuje do nášho právneho poriadku. 

K § 7
Účinnosť nariadenia vlády sa navrhuje od 1. mája 2006 preto, že Slovenská republika bola povinná implementovať smernicu do 31. 12. 2004 a proti Slovenskej republike Európska komisia už začala konanie pre porušenie zmluvy. 

K prílohe č. 1
	V prílohe č. 1 sa uvádza zoznam technických noriem o požiadavkách na kvalitu pohonných látok.
	Pre etanol / bioetanol existuje niekoľko kvalitatívnych noriem a dohaduje sa vždy kvalita a tomu zodpovedajúca cena pre konkrétne použitie na základe dodávateľsko-odberateľských vzťahov medzi podnikateľskými subjektami. Aj pre výrobok ETBE (etyltercbutyléter) vyrobený z bioetanolu sú kvalitatívne normy pre obidve tovarové komodity, ktoré sa považujú za podnikové normy a bežne sa nezverejňujú.

K prílohe č. 2
Príloha obsahuje zoznam prebratých smerníc EÚ.